राजीव कुमार तिवारी क्रॉसिंग रिपब्लिक की अजनारा जेनएक्स सोसायटी में परिवार के साथ रहते हैं। वह विभिन्न कंपनियों को आइटी सॉल्यूशंस प्रोवाइड कराते हैं और वैशाली के सेक्टर-1 में उनका आफिस है। रविवार रात 10 बजे वह आफिस से अपनी पोलो कार में सवार होकर घर के लिए निकले थे। सवा दस बजे उन्होंने हिंडन बैराज क्रॉस कर सिद्धार्थ विहार में प्रवेश किया और तुरंत पीछे से सफेद रंग की एक्सेंट कार आ गई। बदमाशों ने उनके बराबर में कार लाकर टक्कर मारी, जिस कारण वह रुक गए। एक्सेंट कार से पांच युवक निकले, जिनके पास तमंचे व चाकू थे। आरोपियों ने उन्हें अपनी कार में बैठाकर काले कपड़े से मुंह ढक दिया। इसके बाद आरोपियों ने कार चला दी और दो बदमाश उनकी कार से पीछे-पीछे चलने लगे। उनसे सोने की चेन, कीमती घड़ी, मोबाइल व पर्स लूट लिया। पर्स से एटीएम निकाला और पिन पूछा। उनके इन्कार करने पर बदमाशों ने उनके चेहरे और सीने पर कई वार किए। उनके पिन बताने के बाद साढ़े 11 बजे उनके बचत खाते से दो हजार रुपये और चालू खाते से चार बार में 40 हजार रुपये निकाल लिए। चार बार की ट्रांजैक्शन के बाद बैंक ने खुद ही उनका कार्ड ब्लॉक कर दिया, जिस कारण खाते में शेष 31 हजार रुपये बच गए।